
Műveleti paraméterek hatása nagy hidrosztatikus nyomással kezelt bogyósgyümölcs-pürék illékony komponenseire

Napjainkban egyre növekvő kereslet mutatkozik a friss érzetet keltő, kényelmi igényeket kielégítő, ugyanakkor kémiai tartósítószerektől mentes élelmiszerek iránt. A modern kor elvárásainak az új, kíméletes élelmiszertartósítási eljárások tehetnek eleget.
Jóllehet gyümölcstermékek tartósításánál a nagy hidrosztatikus nyomású kezelésnek (HHP) vitathatatlan előnye van a hőkezeléssel szemben a termékminőség rövid távú megőrzését illetően, a nemzetközi publikációk eredményei azt mutatják, a nagy nyomás − kis hőmérséklet kombináció nem eredményez kellő minőségmegőrzést megnövelt idejű tárolási időszakok alatt. A tárolás folyamán fellépő káros elváltozások feltehetően az elégtelen enzim inaktiváció következményei, az elvárt inaktivációs szint pedig kizárólag több kezelési eljárás együttes alkalmazásán keresztül érhető el.
A HHP kezeléssel kapcsolatos kutatások során az élelmiszer-biztonsági kérdések tisztázásán túl kiemelkedően fontos a termékek érzékszervi tulajdonságaiban bekövetkező változások felmérése. A valós következtetések levonásához szükséges, hogy az egyébként szubjektívnak vélt érzékszervi bírálatokat objektív módon valósíthassuk meg. Tudományos szempontból mindenképpen előremutató eredményeket hozhat a kezelt minták összehasonlításában a „műszeres érzékszervek”, így például az elektronikus orr, használata.
Kutatásom céljául tűztem ki, hogy elektronikus orr segítségével meghatározzam a táplálkozás-élettani szempontból rendkívül értékes bogyósgyümölcs-pürék illatára leginkább hatást gyakorló HHP kezelési paraméterek körét.
Kísérleteimhez friss málnát és szamócát pürésítettem, a pürékből pedig légtérmentesen lehegesztett műanyag tasakok formájában 20 g tömegű adagokat készítettem. Ezeket, mint kontroll alapmintákat, a mérési ciklusok között fagyasztva tároltam, s a későbbiekben is csak közvetlenül a megfelelő kezelések elvégzése előtt engedtettem fel. A mintákon a HHP kezelés számos változtatható paraméterének (nyomás, hőmérséklet, nyomásemelési sebesség, tartási idő, ciklusok száma) illékony komponensekre gyakorolt hatását tanulmányoztam. Több kezelési szintet jelöltem ki, és a kezelt gyümölcspürék elektronikus orr vizsgálatai mellett összehasonlító érzékszervi bírálatokra is sor került.
Az eltérő paraméterek mellett HHP-kezelt gyümölcspürék vizsgálatakor megállapítottam, hogy a minták illatára leginkább a tartási idő és a kezelési hőmérséklet gyakorolt hatást, míg a különböző nyomásszintek lényegesen kisebb változást idéztek elő.



